Document ID: 32001R0937

Komission asetus (EY) N:o 937/2001,
annettu 11 päivänä toukokuuta 2001,
rehun lisäaineiden uusien käyttötapojen ja uusien rehun lisäainevalmisteiden hyväksymisestä, väliaikaisten hyväksyntöjen jatkamisesta sekä rehun lisäaineen hyväksymisestä kymmeneksi vuodeksi
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna komission asetuksella (EY) N:o 2697/2000(2), ja erityisesti sen 4 artiklan,
sekä katsoo seuraavaa:
(1) Direktiivissä 70/524/ETY säädetään, että uusia lisäaineita ja lisäaineiden uusia käyttötapoja voidaan hyväksyä direktiivin 4 artiklan mukaisesti tehdyn hakemuksen tarkistuksen jälkeen.
(2) Direktiivin 70/524/ETY 9 e artiklan 1 kohdassa säädetään, että lisäaineiden uudet käyttötavat voidaan hyväksyä väliaikaisesti, jos kyseisen direktiivin 3 a artiklan b-e kohdassa annettuja edellytyksiä noudatetaan ja jos käytössä olevien tutkimustulosten perusteella on kohtuullista olettaa, että lisäaineella rehussa käytettynä on jokin 2 artiklan a kohdassa tarkoitetuista vaikutuksista. Väliaikainen hyväksyntä voidaan antaa enintään neljäksi vuodeksi direktiivin liitteessä C olevassa II osassa tarkoitettujen lisäaineiden osalta.
(3) Esitetyn hakemusasiakirjan arvioinnin perusteella voidaan todeta, että liitteessä I ja II kuvattujen entsyymi- ja mikro-organismivalmisteiden uudet käyttötavat täyttävät edellä mainitut edellytykset, ja ne voidaan näin ollen hyväksyä väliaikaisesti neljäksi vuodeksi.
(4) Komissiolle on toimitettu uusia tietoja, jotka koskevat väliaikaisesti kohdassa N:o 11 mainitun entsyymivalmisteen hyväksynnän laajentamista uuteen fysikaaliseen olomuotoon. Esitetyn hakemusasiakirjan arvioinnin perusteella uusi fysikaalinen olomuoto voidaan hyväksyä väliaikaisesti.
(5) Bacillus cereus var. toyoi -mikro-organismivalmisteen (NCIMB 40 112) hyväksyntä uudistettiin 1 päivänä lokakuuta 2000 väliaikaisesti rajoitetuksi ajaksi, jotta saadaan riittävästi aikaa arvioida uudelleen kannan turvallisuutta toksiinituotannon kannalta, kuten Bacillus-lajin käytön turvallisuutta eläinrehuissa käsittelevässä 17 päivänä helmikuuta 2000 annetussa rehualan tiedekomitean lausunnossa edellytetään.
(6) Rehualan tiedekomitean Bacilus cereus var. toyoi -mikro-organismivalmisteesta 21 päivänä maaliskuuta 2001 antaman lausunnon mukaan esitettyjen hakemusasiakirjojen arvioinnista käy ilmi, että tuotetta voidaan pitää toksiinituotannon kannalta turvallisena. Tuotteen väliaikainen hyväksyntä voidaan näin ollen uusia.
(7) Direktiivin 70/524/ETY 2 artiklan aaa alakohdan mukaisesti kokkidiostaattien hyväksymiseen vaaditaan liikkeeseen laskemisesta vastaava henkilö.
(8) Direktiivin 70/524/ETY 9 b artiklassa säädetään, että kyseisille lisäaineille annettu yhteisön hyväksyminen on voimassa kymmenen vuoden ajan lopullisen hyväksymisen voimaantulopäivästä, jos kaikki direktiivin 70/524/ETY 3 a artiklassa asetetut edellytykset täytetään.
(9) Esitetyn asiakirja-aineiston arvioinnin perusteella voidaan todeta, että liitteessä IV kuvatut kokkidiostaatit täyttävät kaikki 3 a artiklassa asetetut edellytykset, kun niitä käytetään niissä eläinryhmissä ja niiden edellytysten mukaisesti, jotka kuvataan kyseisessä liitteessä.
(10) Hakemusasiakirjojen arvioinnin perusteella voidaan todeta, että joitakin menettelyitä saatetaan vaatia työntekijöiden suojelemiseksi lisäaineille altistumiselta. Tällaisen suojan pitäisi kuitenkin olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY(3) sekä sen perusteella annettuja muita direktiivejä.
(11) Rehualan tiedekomitea on antanut myönteisen lausunnon entsyymi- ja mikro-organismisvalmisteiden sekä kokkidiostaattien haitattomuudesta ja jälkimmäisten myönteisestä vaikutuksesta eläintuotantoon edellä mainitussa liitteessä kuvattujen edellytysten mukaisesti.
(12) Tässä asetuksessa säädetyt toimenpiteet ovat pysyvän rehukomitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä I mainitut entsyymien ryhmään kuuluvat valmisteet hyväksytään rehun lisäaineiksi liitteessä säädettävin edellytyksin.
2 artikla
Tämän asetuksen liitteessä II mainitut mikro-organismien ryhmään kuuluvat valmisteet hyväksytään rehun lisäaineiksi liitteessä säädettävin edellytyksin.
3 artikla
Liitteessä III mainittujen mikro-organismien ryhmään kuuluvan valmisteen väliaikaiset hyväksynnät uusitaan liitteessä säädettävin edellytyksin.
4 artikla
Tämän asetuksen liitteessä IV mainitut kokkidiostaattien ja muiden lääkeaineiden ryhmään kuuluvat valmisteet hyväksytään rehun lisäaineiksi kyseisessä liitteessä säädettävin edellytyksin.
5 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä kesäkuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä toukokuuta 2001.

Labels: 16
17
0
3
6